《摸鱼儿 其一》
宋代·何梦桂

记年时、人人何处，长亭曾共尊酒。酒阑归去行人远，折不尽长亭柳。

渐白首。待把酒送君，恰又清明后。青条似旧。问江北江南，离愁如我，还更有人否。

留不住，强把蔬盘瀹韭。行舟又报潮候。风急岸花飞尽也，一曲啼红满袖。

春波皱。青草外，人间此恨年年有。留连握手。叹人世相逢，百年欢笑，能得几回又。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。